《闻汤秋史师在蜀诗以志慰二首 其二》
清代·缪重熙

记得提携廿载前，风尘憔悴客幽燕。范张笃行超流俗，杨马宏词媲昔贤。

自别阳春违化雨，空教山斗企遥天。而今始得平安信，喜极胪欢寐失眠。

作者简介：号星熊，字心农，郡庠生。家贫力学，品德高尚。至孝亲割股疗亲疾，嘉庆十九年生，同治六年卒。邑志传孝弟，有检身集十二卷，桂荫轩诗稿二卷。